'Poësie van die diaspora' wen Ingrid Jonkerprys | Netwerk24
Deur Jo Prins 01 September 2017 00:00
Die wenner van vanjaar se Ingrid Jonker-prys is Hilda Smits vir haar digbundel die bome reusagtig soos ons was (Protea).
'n Oorblufte Smits het uit Philadelphia in die VSA, waar sy as psigoterapeut werk, gesê dié prys beteken vir haar geweldig baie.
"Ek is stom geslaan en dankbaar . . . ek skribbel maar nog altyd, maar hierdie is natuurlik motivering."
Smits se bundel is deur een van die beoordelaars bestempel as " 'n boeiende debuut" wat die leser by die hoogs persoonlike betrek en wat tegelykertyd ook betekenis aan die universele belewenis gee.
Luidens 'n verklaring deur Ronel de Goede (Foster), sameroeper van die Ingrid Jonker-komitee, is 11 bundels voorgelê en was die kompetisie besonder straf.
Die beoordelaars het groot lof gehad vir die ander twee bundels op die kortlys: Hendrik J. Botha se Atropos en Bibi Slippers se Fotostaatmasjien.
Smits se verse beskryf die belewenis en hunkering van die expat, dit is "poësie van die diaspora wat na die vaderland terugreik, na 'n verlede en tye toe dinge eenvoudiger was". In die beoordelaars se verslae word sterk klem gelê op die rol van die geheue en herinneringe.
Die titel berei die leser reeds voor op 'n onthouproses, "op hoe dinge met die verloop van tyd anders onthou of vertolk word".
Die bundel voel vir een van die beoordelaars "soos 'n intieme gesprek waarop die leser instap, maar dit is die digter in gesprek met haarself, asof sy die deur tot haar geheue oop vergeet het".